Fushatës republikane i shtohen mosmarrëveshjet
Kandidati Trump zemëron republikanët dhe shkakton më tej rrëmujë në radhët e partisë
Kandidati Donald Trump vazhdon fushatën sot në Florida ndërkohë që po përballet me kritika të ashpra nga të dyja partitë. Kandidati republikan ka shkaktuar zemërim ndër anëtarët e vetë partisë së tij duke mosrespektuar zyrtarët e lartë të partisë, prindërit e një ushtaraku të rënë në luftë, gratë dhe shumë të tjerë. Disa republikanë janë shprehur publikisht se në nëntor do të votojnë për kandidaten demokrate, pasi nuk mendojnë se zoti Trump është i përshtatshëm për president. Por, mbështetësit tradicionalë të zotit Trump nuk lëkunden, ndër ta edhe veteranë lufte, gra dhe mjaft të rinj. Anketimet vazhdojnë të tregojnë zonjën Clinton në avantazh, por ende 20% e votuesve deklarohen të pavendosur. Rezultati i zgjedhjeve të nëntorit mund të varet prej tyre. Gjatë ditëve të fundit, zoti Trump ka zemëruar republikanët në Kongres duke mos mbështetur kreun e Dhomës së Përfaqësuesve, Paul Ryan, si dhe zyrtarin e lartë, John McCain, në fushatat për rizgjedhjen e e tyre në Kongres. Armiqësia e zotit Trump me prindërit e një veterani mysliman të rënë në Irak i ka shtyrë disa udhëheqës republikanë të deklarojnë se nuk janë dakort me të. Pavarësisht mosmarrëveshjeve, shumë udhëheqës republikanë nuk e kanë tërhequr mbështetjen për zotin Trump. Në Florida, zoti Trump vazhdoi akuzat ndaj kandidates demokrate. Kandidati republikan i akuzon demokratët se kanë larguar vendet e punës nga Amerika. Por, zonja Clinton u tha pjesëmarrësve në një tubim në Colorado, se zoti Trump e ka bërë vetë këtë gjë. Zonja Clinton përmendi se kostume të firmës ‘Trump’ që mund të ishin prodhuar në Ohio, tashmë prodhohen në Meksikë; mobilje prodhohen në Turqi, në vend të Pensilvanisë, dhe korniza pikturash në Indi, në vend të Uiskonsinit. Pavarësisht sinqeritetit të kandidatëve, mbështetësit e tyre tradicionalë vazhdojnë t’i përkrahin. Fitues mund të jetë kandidati që do të mundet të marrë votat e të pavendosurve.